21. september åpner de tre 21-åringene Eivind Kristiansen, Emma Lomell og Mathias Emil Ugedal Riis utstillingen Blaff. Det gamle, forlatte toalettet på Stortinget T-banestasjon skal fylles med kunst.

— Det staselige offentlige toalettet står tomt. Vi mener dette er en skam. Derfor har vi gjort en innsats for å bringe liv tilbake i lokalene. Med høytrykksspyler og grovrens har vi gått til angrep på tjue år gamle flekker. I stedet for å støve ned, burde en Oslo-historisk juvel som dette brukes. Vi åpner et midlertidig galleri.

Nesten umulig å komme inn på etablerte gallerier

Inngangen til det forlatte toalettet på Stortinget T-banestasjon ligger ved siden av rulletrappen til og fra Karl Johans gate og Egertorget. Lokalet har flislagte vegger, som nå i en to ukers tid skal fylles med de tre unge kunstnernes arbeider.

— Det er nesten helt umulig for en ung kunstner å få innpass hos en kurator eller et galleri. Ved å arrangere utstillingen vår selv, får vi vist fram arbeidene våre, sier Kristiansen.

Dette er kunstnernes tredje utstilling. De to første kalte de Døgnflue og Midlertidig.

— Jeg synes ordet blaff er fint, det kan beskrive forskjellige ting, og det lyder godt, synes Emma Lomell.

Tre unge kunstnere

Emma Lomell er fotograf og arbeider med analog film. Helst i svart/hvit. Hun har også arbeidet en del med lysbilder. Tekstur er et motiv hun liker å arbeide med.

— Du vet slike bilder hvor mønsteret i motivet liksom drar deg inn i bildet, sier hun.

Inspirasjonen kom på et nachspiel

For tiden studerer Lomell estetikk og kunsthistorie. Mathias Emil Ugedal Riis studerer arkitektur og stiller ut abstrakt-ekspresjonistiske arbeider laget på en iPhone. Eivind Kristiansen stiller ut oljemalerier.

Det var imidlertid ikke Blaff-trioen som gjorde det største arbeidet med å klargjøre toalettene på Stortinget t-banestasjon. Allerede i september i fjor åpnet kunstneren Frimannutstillingen Formenes rike.

I forkant brukte Frimann og Christopher Hellebust flere måneder der nede med å vaske ned, oppgradere og klargjøre lokalene. De to fjernet alle båsene, koblet om strøm fra håndtørkere og varmtvannsanlegg og bygget inn rør i lokalene, som tilhører Sporveien.